കേരളത്തില് നിന്നുള്ളവര്ക്ക് നിര്ബന്ധിത ക്വാറന്റീനുമായി കര്ണാടക ബംഗളൂരു: കേരളത്തില്നിന്നും എത്തുന്ന എല്ലാവര്ക്കും ഏഴു ദിവസത്തെ നിര്ബന്ധിത ഇന്സ്റ്റിറ്റ്യൂഷനല് ക്വാറന്റീന് ഏര്പ്പെടുത്തി കര്ണാടക സര്ക്കാര്.തിങ്കളാഴ്ച മുഖ്യമന്ത്രി ബസവരാജ് ബൊമ്മൈയുടെ നേതൃത്വത്തില് ചേര്ന്ന ഉന്നത തല യോഗത്തിലാണ് കേരളത്തില്നിന്നുള്ളവര്ക്ക് നിര്ബന്ധിത ക്വാറന്റീന് ഏര്പ്പെടുത്താന് തീരുമാനിച്ചത്. രണ്ടു ഡോസ് വാക്സിനെടുത്തവര്ക്കും ആര്.ടി.പി.സി.ആര് നെഗറ്റീവ് സര്ട്ടിഫിക്കറ്റുമായി എത്തുന്നവര്ക്കും ഉള്പ്പെടെ ഒരാഴ്ചത്തെ നിര്ബന്ധിത ക്വാറന്റീന് ബാധകമാണ്.രണ്ടു ഡോസ് വാക്സിന് സ്വീകരിച്ച് 15 ദിവസം കഴിഞ്ഞവരോട് അന്തര് സംസ്ഥാന യാത്രക്ക് ഉള്പ്പെടെ ആര്.ടി.പി.സി.ആര് നെഗറ്റീവ് സര്ട്ടിഫിക്കറ്റ് ആവശ്യപ്പെടരുതെന്ന കേന്ദ്ര നിര്ദേശം നിലനില്ക്കെയാണ് കേരളത്തില്നിന്നുള്ളവര്ക്ക് മാത്രമായി കര്ണാടക സര്ക്കാര് നിയന്ത്രണം കടുപ്പിക്കുന്നത്. നിര്ബന്ധിത ക്വാറന്റീന് എന്നു മുതലാണ് ഏര്പ്പെടുത്തുകയെന്ന വ്യക്തമാക്കാത്തതിനാല് തന്നെ തിങ്കളാഴ്ച രാത്രിയും ചൊവ്വാഴ്ചയും മറ്റു ദിവസങ്ങളിലുമായി കര്ണാടകയിലേക്ക് ആര്.ടി.പി.സി.ആര് നെഗറ്റീവ് സര്ട്ടിഫിക്കറ്റുമായി എത്താനിരുന്നവരും പ്രതിസന്ധിയിലായി. നിര്ബന്ധിത ക്വാറന്റീനിെന്റ ഏഴാം ദിവസം നടത്തുന്ന ആര്.ടി.പി.സി.ആര് പരിശോധന നെഗറ്റീവായാല് മാത്രമെ പുറത്തേക്ക് വിടുകയുള്ളു. േകരളത്തില് കോവിഡ് കേസുകള് ഉയരുകയാണെന്നും കേരളത്തില്നിന്ന് വരുന്ന വിദ്യാര്ഥികള്ക്ക് ഉള്പ്പെടെ നിര്ബന്ധിത ഇന്സ്റ്റിറ്റ്യൂഷനല് ക്വാറന്റീന് ഏര്പ്പെടുത്താന് തീരുമാനിച്ചതായും റവന്യു മന്ത്രി ആര്. അശോക പറഞ്ഞു. അതേസമയം, ഇന്സ്റ്റിറ്റ്യൂഷനല് ക്വാറന്റീന് സൗജന്യമായി സര്ക്കാര് കേന്ദ്രങ്ങള് ഒരുക്കുമോ എന്നോ അതോ ഹോട്ടലുകളില് പണം നല്കി നില്ക്കേണ്ടിവരുമോ എന്ന കാര്യത്തില് ഉള്പ്പെടെ അവ്യക്തത നിലനില്ക്കുകയാണ്. ഒന്നോ രണ്ടോ ദിവസത്തെ ഹ്രസ്വ സന്ദര്ശനത്തിന് കര്ണാടകയിലെത്തുന്നവര്ക്ക് ക്വാറന്റീന് ഉണ്ടാകുമോ എന്നും വ്യക്തമല്ല. ചൊവ്വാഴ്ചയോടെ വ്യക്തമായ മാര്ഗനിര്ദേശത്തോടെ സര്ക്കാര് ഉത്തരവിറക്കിയേക്കുമെന്നാണ് വിവരം. കോലാറില് 15 മലയാളി നഴ്സിങ് വിദ്യാര്ഥികള്ക്ക് കോവിഡ് സ്ഥിരീകരിച്ചിരുന്നു. ദക്ഷിണ കന്നട, മൈസൂരു, ഉഡുപ്പി, ഹാസന് തുടങ്ങിയ ജില്ലകളിലെ കോളജുകളിലും കേരളത്തില്നിന്നുള്ള വിദ്യാര്ഥികള്ക്ക് ഉള്പ്പെടെ നിരവധി പേര്ക്ക് നേരത്തെ കോവിഡ് സ്ഥിരീകരിച്ചിരുന്നു. കേരളത്തില്നിന്നും കര്ണാടകയിലേക്ക് വ്യാജ ആര്.ടി.പി.സി.ആര് നെഗറ്റീവ് സര്ട്ടിഫിക്കറ്റുമായി തലപ്പാടിയിലും കുടക് അതിര്ത്തികളിലുമായി മലയാളികള് പിടിയിലായിരുന്നു. ഇത്തരം സംഭവങ്ങളുടെ പശ്ചാത്തലത്തിലാണ് കേരളത്തില്നിന്നുള്ളവര്ക്കുള്ള നിയന്ത്രണം കര്ണാടക കടുപ്പിക്കാന് തീരുമാനിച്ചത്. നിലവില് കര്ണാടകയിലേക്ക് വരാന് 72 മണിക്കൂറിനുള്ളില് എടുത്ത ആര്.ടി.പി.സി.ആര് നെഗറ്റീവ് സര്ട്ടിഫിക്കറ്റ് നിര്ബന്ധമാണ്. കേരളത്തിലെ രോഗ സ്ഥിരീകരണ നിരക്ക് 19ശതമാനമായി ഉയര്ന്നതിനാല് ദക്ഷിണ കന്നടയിലും കുടകിലും നിയന്ത്രണം തുടരാനും സര്ക്കാര് തീരുമാനിച്ചു.